Priemonės „DPT pramonei LT+“ atsakymai į aktualius klausimus yra parengti vadovaujantis Lietuvos Respublikos ūkio ministro 2016 m. kovo 25 d. įsakymu Nr. 4-244 patvirtintu „2014-2020 metų Europos Sąjungos fondų investicijų veiksmų programos 3 prioriteto „Smulkiojo ir vidutinio verslo konkurencingumo skatinimo“ priemonės Nr. 03.3.1-LVPA-K-841 „DPT pramonei LT+“ projektų finansavimo sąlygų aprašu Nr. 1“ (toliau – Aprašas) ir susijusiais dokumentais.

1. **Aprašo 2 priedo „Projekto naudos ir kokybės vertinimo lentelė“ (toliau – Aprašo 2 priedas) 2 kriterijus „Pareiškėjų privačių investicijų dalis į projekto ilgalaikį materialųjį turtą (proc.)“ skaičiuojamas pagal formulę, kurioje vienas iš kintamųjų yra „P – projektu planuojamas kurti ilgalaikis materialus turtas (eur).“ Kas įeina į šį kintamąjį?**

Aprašo 2 priedo 2 kriterijui apskaičiuoti turi būti imamas visas projekte numatytas ilgalaikis turtas, tiek priskirtinas tinkamoms, tiek netinkamoms finansuoti išlaidoms. Primename, kad pagal Aprašo 4.9 punktą materialusis turtas apibrėžiamas kaip su įranga ir įrenginiais susijęs turtas.

1. **Įmonė 2015 m. vykdė veiklą, priskirtą EVRK 2 red. C sekcijai, tuo tarpu 2013 m. ir 2014 m. kitoms sekcijoms. Kaip bus vertinamas Aprašo 2 priedo 3 kriterijaus „Pareiškėjo veikla, kuriai skirtas projektas, yra priskiriamas prie sektoriaus, kurio darbo našumas yra mažesnis už šalies darbo našumo vidurkį“ darbo našumo rodiklis?**

Aprašo 2 priedo 3 kriterijaus atveju lyginami du darbo našumo dydžiai, pateikti [Statistikos departamento interneto svetainėje:](http://osp.stat.gov.lt/statistiniu-rodikliu-analize1)

1) 2013 m. darbo našumas sektoriuje, kuriame bus vykdoma pareiškėjo veikla, kuriai skirtas projektas.

2) 2013 m. bendras Lietuvos darbo našumas.

Atkreiptinas dėmesys, kad šiame kriterijuje nėra vertinamas pačios įmonės darbo našumas.

1. **Aprašo 43 punkto 1 lentelės 5 dalyje nurodoma, kad tinkamos finansuoti išlaidos būtų: „darbuotojų, dirbsiančių su įdiegtomis DPT, darbo užmokestis“. Ar šios išlaidos bus *de minimis* pagalba?**

Pagal Aprašo 43 punkto 1 lentelės 5 dalį nurodyta, jog šios išlaidos finansuojamos pagal 2014 m. birželio 17 d. Komisijos reglamento (ES) Nr. 651/2014 14 straipsnį, t. y. Apraše nurodytoms darbo užmokesčio išlaidoms *de minimis* pagalba nėra fiksuojama. Primename, kad, į tinkamas išlaidas įtraukus darbo užmokestį, tokia dalimi turi būti mažinamos tinkamos finansuoti išlaidos įrangai (ir ta dalis turi būti traukiama į netinkamas išlaidas).

1. **Ar būtų finansuojamas projektas, kurio pareiškėjo pagrindinė šiuo metu vykdoma veikla nepriskiriama EVRK 2 red. C sekcijai, tačiau projekto metu įsigyjama įranga būtų skirta veiklai priskirtinai C sekcijai?**

Aprašo 17.3 ir 4.17 punktai riboja tokią galimybę, t. y. įmonė turi vykdyti EVRK 2 red. C sekcijos veiklą (-as).

1. **Pagal Aprašo 2 priede nurodytą 3 vertinimo kriterijų „Pareiškėjo privačių investicijų dalis į projekto ilgalaikį materialųjį turtą (proc.)“, vertinamas santykis tarp pareiškėjo privačių investicijų į kuriamą ilgalaikį materialųjį turtą ir projektu planuojamo kurti ilgalaikio materialiojo turto vertės. Ar privačios investicijos apima ir netinkamas finansuoti išlaidas, susijusias su kuriamu ilgalaikiu materialiuoju turtu (pvz. turto draudimo išlaidas)?**

Pagal Aprašą privačios investicijos apima ir netinkamas finansuoti išlaidas, jeigu jos yra ilgalaikis materialus turtas. Turto draudimas nėra ilgalaikis materialus turtas.

1. **Ar pagal šią priemonę pareiškėjas gali įsigyti įrangą naujai veiklai vykdyti?**

Taip, jeigu įranga atitinka Aprašo reikalavimus, tuomet ją galima įsigyti naujai veiklai vykdyti.

1. **Įmonė vykdo kelias skirtingas veiklas (pagal EVRK 2 red. kodus). Kuri pareiškėjo veikla bus vertinama pagal Aprašo 2 priedo 3 kriterijų „Pareiškėjo veikla, kuriai skirtas projektas, yra priskiriama prie sektoriaus, kurios darbo našumas yra mažesnis už šalies darbo našumo vidurkį“?**

Pagal Aprašo 2 priedo 3 kriterijų bus vertinama ne pareiškėjo vykdyta veikla, bet planuojama vykdyti veikla, kuriai bus skirtas projektas.

1. **Ar didelio poveikio technologijos turi būti naudojamos produkto gamybos procese, t. y. produkto gamybos procese turi būti panaudotos pažangios medžiagos, fotonika ir kt. DPT? Ar įsigyjama įranga turi įgalinti įmonę gaminti produktus pasitelkiant DPT technologijas?**

Taip, projektu finansuojama didelio poveikio technologijos įranga (DPT).

1. **Viena iš DPT yra pažangios medžiagos. Jeigu įsigyjama įranga (pvz., audimo staklės) leidžia gamybos procese naudoti tiek tradicines, tiek ir pažangias medžiagas, ar tokia įranga gali būti finansuojama pagal šią priemonę?**

Finansuojama tik tokia DPT įranga, su kuria gaminant gaminius gali būti naudojamos tik pažangios medžiagos.

1. **Aprašo 17.3 punkte nurodyta, kad pareiškėjas yra MVĮ, veikianti ne trumpiau kaip vienerius metus ir kurios vidutinės pačios MVĮ pagamintos produkcijos metinės pajamos pagal paskutinės patvirtintos metinės finansinės atskaitomybės dokumentus yra ne mažesnės kaip 145 000 Eur (šimtas keturiasdešimt penki tūkstančiai eurų) (vertinama, ar pareiškėjas yra MVĮ, kuri turi pakankamai patirties, t. y. veikia ne trumpiau kaip vienerius metus, ir kuri yra finansiškai pajėgi, t. y. kurios vidutinės metinės pajamos iš pačios pagamintos produkcijos pagal pateiktus pastarųjų 3 finansinių metų arba per laiką nuo MVĮ įregistravimo dienos (jeigu MVĮ vykdė veiklą mažiau nei 3 finansinius metus) patvirtintos finansinės atskaitomybės dokumentus yra ne mažesnės kaip 145 000 Eur (šimtas keturiasdešimt penki tūkstančiai eurų), įgyvendinti projekte numatytas veiklas. Įmonės veikimo laikotarpis tikrinamas pagal Juridinių asmenų registro bei pareiškėjo pateiktų patvirtintų finansinės atskaitomybės dokumentų informaciją. Šis projektų atrankos kriterijus taikomas tik projekto vertinimo metu). Ar pareiškėjo pagamintos produkcijos pajamos už 2015 m. turi būti ne mažesnės kaip 145 000 Eur, ar visgi 2013-2015 m. vidutinės metinės pajamos turi būti ne mažesnės kaip 145 000 Eur?**

Turi būti skaičiuojamas 2013-2015 m. pajamų vidurkis (2013+2014+2015/3). Pažymėtina, kad pajamos skaičiuojamos tik iš pagamintos produkcijos pardavimų, o pagaminta produkcija turi būti iš veiklos pagal EVRK 2 red. C sekciją (išskyrus 33 skyrių).

1. **Ar Aprašo 17.3 punkte nurodytos pajamos (145 000 Eur) turi būti gaunamos iš EVRK 2 red. C sekcijoje nurodytos veiklos?**

Pagal Aprašo 4.17 ir 17.3 punktus 145 000 Eur pajamų vidurkis turi būti iš EVRK 2 red. C sekcijos produkcijos pardavimų (išskyrus 33 skyrių „Mašinų ir įrangos remontas ir įrengimas“).

1. **Įmonė turi įsigijusi pažangią gamybinės įrangos liniją, kuri atitinka Apraše nurodytus įrangai keliamus reikalavimus. Šiandien įmonė norėtų įsigyti dar vieną analogišką gamybinę liniją, ar būtų galimybė?**

Priemonės Aprašas tokios galimybės neriboja, tačiau paraiškoje svarbu pateikti informaciją ir argumentus, kurie įrodytų, kad įsigyjama įranga atitinka DPT, pažangos gamybos sistemos sąvokas, taip pat, kad planuojama gaminti inovatyvi produkcija.

1. **Ar paramą gali gauti įmonės, vykdančios veiklą sintetinio pluošto sektoriuje?**

Jūsų įvardintai veiklai gali būti pritaikytas ribojimas, numatytas [Komisijos reglamento (ES) Nr. 651/2014 13 straipsnio a) dalyje.](http://www.ltkt.lt/userfiles/Isimties%20reglamentas.pdf)

1. **Ar kartu su paraiška pakanka pateikti laisvos formos raštą, kuriame nurodoma, kad įmonei neprivalu atlikti poveikio aplinkai vertinimo?**

Ne, laisvos formos rašto nepakanka, būtina pateikti Aplinkos apsaugos agentūros išvadą, kad planuojamai ūkinei veiklai poveikio aplinkai vertinimo procesas neprivalomas.

1. **Kokiais atvejais paraiška atmetama neprašant papildomų dokumentų?**

Ši informacija nurodyta Aprašo 28 punkte.

1. **Pagal Aprašą remiama veikla – DPT diegimas Lietuvos tradicinės pramonės šakose, siekiant stiprinti ir modernizuoti MVĮ pramoninę bazę, sudarant sąlygas masinei inovatyvių produktų (panaudojant DPT) gamybai plėtoti. Nėra aiški „inovatyvūs produktai“ sąvoka. Prašome apibrėžti šią sąvoką**

Pagal Aprašo 10 punktą, remiama veikla - DPT diegimas Lietuvos tradicinės pramonės šakose, siekiant stiprinti ir modernizuoti MVĮ pramoninę bazę, sudarant sąlygas masinei inovatyvių produktų (panaudojant DPT) gamybai plėtoti. Produkto inovatyvumo sąvoka apibrėžiama Oslo vadove (žr. 3 skyriaus 3 dalies 152-162 punktuose), o produkto inovatyvumas bus vertinamas Lietuvos rinkos mastu (Oslo vadovo 3 skyriaus 6 dalies 209 punktas).

1. **Koks bus naudojamas robotikos apibrėžimas vertinant paraiškas?**

Projekto metu planuojamos įsigyti įrangos atitikimas robotikai bus vertinamas remiantis ISO 8373 standartu.

**18. Kas yra masinė gamyba?**

Masinė gamyba – standartizuotų produktų gamyba dideliais kiekiais.